**סליחות לפני חצות**

שו"ת יחוה דעת חלק א סימן מו

שאלה: מי שאינו יכול לקום באשמורת הבוקר לומר סליחות בכל ימי חודש אלול, האם רשאי להצטרף למנין האומרים סליחות בתחילת הלילה?

תשובה: הנה טעם המנהג שנהגו לומר סליחות דוקא באשמורת הבוקר ולא בתחילת הלילה, הוא על פי מה שמבואר בזוהר הקדוש פר' חיי שרה (דף קל"ב ע"ב): שמשעות הבוקר מתעוררים חסדים בעולם, כפי שנאמר יומם יצוה ה' חסדו. ואילו משעת מנחה עד חצות הלילה מתעוררים מדות הדין, ולכן בענין חורבן בית המקדש נאמר: אוי לנו כי פנה יום כי ינטו צללי ערב, פנה היום שהוא מדת החסד, ומעת שנטו צללי ערב התעוררו הגבורות והדינים בעולם עד שגרמו לחורבן. אולם משעת חצות לילה מתעוררים שוב החסדים ומדות הרחמים, ולכן נעים זמירות ישראל דוד המלך, אמר: חצות לילה אקום להודות לך, שהיה קם בשירות ותשבחות ומזמורי תהילים להשי"ת, וכן אמר: ובלילה שירה עמי. וראה עוד בזוהר הקדוש פר' יתרו (דף פ"ח סע"ב). גם רבינו האר"י בספר שער המצוות (פר' ואתחנן), הזכיר מענין התגברות הדינים בלילה. וכן כתב מרן החיד"א בברכי יוסף או"ח (סי' רל"ו סק"א). ובשו"ת חיים שאל ח"ב (סי' כ"ה). ולכן אין ראוי לומר סליחות בתחילת הלילה, שהוא זמן התגברות מדות הדין. וכן כתב רבינו האר"י בספר שער הכוונות (דרוש א' של ערבית, דף נ"ב ע"ד) בזו הלשון: ודע שבחצות הלילה הראשון אין לומר כלל שום סליחות ולא להזכיר י"ג מדות ע"כ. והגאון המקובל רבי משה זכות בתשובה (סי' ל'), הסביר הדברים ביתר שאת ובטוב טעם ודעת, על פי הקבלה, ושלל בכל תוקף את אמירת הסליחות בחצי הראשון של הלילה, כי אז הוא עת התגברות הדינים, מדבר באופל יהלוך, ובהזכרת הסליחות וי"ג מדות הרחמים של ויעבור, באותה שעה אנו נראים כמתגרים בהם ומבקשים למנוע פעולתם, ומעוררים קנאה מכחות הדין נגדנו, ונמצאנו משיגים מטרה הפוכה, וכל מי שיש לו מושג מתורת הח"ן, יודע ומבין שהעושה כן בשעות הלילה הוא קרוב להיות מקצץ בנטיעות, ולכן אין לומר סליחות אלא או ביום או באשמורת הבוקר מחצות הלילה ואילך, שנאמר, יומם יצוה ה' חסדו. ועל ידי סליחות וי"ג מדות הרחמים, זוכים לשפע חסדי ה' שיכנס לנו לפנים משורת הדין, וכן פשט המנהג בכל תפוצות ישראל לומר הסליחות באשמורת הבוקר. ולכן המנהג שנהגו בקצת מקומות לומר סליחות בתחילת הלילה הוא מנהג רע ומר, ישתקע הדבר ולא יאמר, וראוי לגדולי הדור לגעור בהם ולבטל מנהגם, כי מנהגם זה בטעות יסודו ואין לו משען ומשענה. וכל מארי דרזין המחזיקים במעוז תורת הקבלה אוסרים אותו בהחלט, ועל פיהם יקום דבר, כי רוח ה' דבר בם ומלתו על לשונם עכת"ד. וכן פסק המגן אברהם (בסימן תקס"ה סק"ה) בשם האר"י ז"ל, שאין לומר קודם חצות לילה שום סליחות, ולא י"ג מדות בשום פנים לעולם ע"כ. וכן פסק מרן החיד"א בספר ברכי יוסף (סי' תקפ"א סק"ב), ובספרו עבודת הקודש (קשר גודל, סי' י"ט אות י"א). וכן פסק הגאון רבי חיים פלאג'י בספר כף החיים (סי' ט"ז אות י"ג). וכ"כ בספר שלמי צבור (דף קמ"ט ע"ב). ובספר מטה אפרים (סי' תקפ"א סעיף כ'). ובמשנה ברורה (סי' תקס"ה ס"ק י"ב) ע"ש...

ומכל מקום נראה שאם אי אפשר להם לומר סליחות באשמורת לפני תפלת שחרית, יכולים לומר סליחות לפני תפלת מנחה, ואף על פי שמבואר בזוהר (פרשת לך לך דף צ"ה ע"ב, ובפרשת חיי שרה דף קל"ב ע"ב, ובפרשת יתרו דף פ"ח ע"ב), שבשעת מנחה שולטת מדת הדין הקשה, וכל הדינים מתעוררים באותה שעה, מלבד ביום שבת שאדרבה בשעת מנחה מתעוררים מדות הרחמים. אף על פי כן נראה שמותר לומר סליחות וי"ג מדות לפני מנחה, שהרי מעשים בכל יום שאנו אומרים וידוי וי"ג מדות ונפילת אפים בתפלת המנחה, ואפילו לאחר שקיעה אנו אומרים י"ג מדות, ורק לאחר כעבור שלש עשרה דקות וחצי לאחר השקיעה, שאז הגיע זמן צאת הכוכבים, לדעת הגאונים, אין אנו אומרים י"ג מדות, וכן פסק הגאון רבי יוסף חיים בבן איש חי (פרשת כי תשא אות ח'). וכ"כ ביתר ביאור הרה"ג ר' יעקב סופר בכף החיים (סי' קלא אות כ"ז). ודבריו נכונים. ובעל כרחנו צריכים לומר, שעיקר שליטת הדינים אינו אלא בלילה ממש. [וע' למרן החיד"א בספר כסא רחמים על אבות דר' נתן (פרק ג'), בבוקר זרע את זרעך ולערב אל תנח ידיך, אם נתת פרוטה לעני שחרית, ובא עני אחר ועמד לפניך ערבית, תן לו, כי אינך יודע וכו'. וכתב ע"ז, לפי מ"ש רבינו האר"י שאין לתת צדקה בלילה שהוא דין גמור, י"ל דערבית דקאמר הכא לאו דוקא אלא ר"ל מבעוד יום, וכמו שכתוב ולערב אל תנח ידיך, שמתפרש יפה מבעוד יום ע"ש. וע"ע =ועוד עיין= בברכי יוסף (או"ח סי' רל"ה סק"א, ויו"ד סי' רמ"ז סק"ב), שהאר"י ז"ל היה נותן צדקה לגבאי בתפלת שחרית ובתפלת מנחה, ולא בתפלת ערבית. כי בערבית זמן דין גמור, ואינו זמן הראוי לתת צדקה ע"ש. ובשער הכוונות (נ"ב ע"א) מפורש הדבר יותר, שעיקר נתינת הצדקה בשחרית, אבל במנחה שהוא זמן הדינים, אינו כל כך מוכרח ענין נתינת הצדקה עתה כמו בשחרית, ומכל מקום היה נוהג האר"י ז"ל לתת צדקה במנחה, אבל בערבית שהוא זמן דינים קשים לא היה נותן צדקה. ע"ש. (וכתוב שם שהאר"י ז"ל היה מתפלל מנחה סמוך לשקיעת החמה). וע"ע להגאון ממונקאטש בספר דברי תורה (סי' קי"ז). ובספר תורת חיים סופר (ס"ס =סוף סימן= רל"ז) ואכמ"ל]. ולכן נראה שרשאים לומר סליחות לפני תפלת המנחה. וראה בשו"ת שואל ומשיב תנינא (ח"ב ס"ס =סוף סימן= נ"ח). ובספר בן יהוידע (ברכות ו' ע"ב) +וידידי הרה"ג ר' שלמה מן ההר שליט"א העיר על כך, שאיך יתכן להקדים סליחות לפני תפלת מנחה, והרי קי"ל תדיר ושאינו תדיר, תדיר קודם. והשבתי, שלכאורה באנו למ"ש התוס' והראשונים (בברכות כ"ח ע"א) בענין קדימת מנחה למוסף. אולם בלא"ה י"ל שסליחות לגבי תפלת מנחה הו"ל כרשות לגבי מצוה, כיון שאין אמירתן אלא מנהג בעלמא, וממילא לא שייך בזה הכלל של תדיר קודם, וכמ"ש בפשיטות השאגת אריה (סי' כ"ב). וכ"כ בשו"ת מהרי"ץ דושינסקי (סימן ל"ב). ואף על פי שעל מ"ש השאגת אריה שם, שאף במצוה דרבנן לגבי מצוה דאורייתא, כרשות לגבי מצוה דמי, ולא אמרינן תדיר קודם בכה"ג, רבים חולקים, וס"ל דבדאורייתא איכא נמי טעמא דמקודש. ע' בפני יהושע ובצל"ח (ברכות נ"א ע"ב), ובמצפה איתן שם. ובדברי הגאון ר' דובעריש מייזליש בחידושי הרד"ם (דף ע"ו ע"ב). וע"ע =ועוד עיין= בשו"ת אמרי אש (חאו"ח סי' נ"ג). ובשו"ת לחם שערים (סי' כ"א) ואכמ"ל. מ"מ בענין רשות ומצוה י"ל כדברי השאגת אריה, ומינה לענין סליחות. וכן ראיתי אנשים מיראי ה' וחושבי שמו שנוהגים לומר באלול סליחות לפני תפלת מנחה. ויש להם על מה שיסמוכו.+ אלא שהסליחות שנאמרות באשמורת הבוקר אין ערוך אליהם שאז היא עת רצון והתעוררות מדות הרחמים.

שו"ת אגרות משה אורח חיים חלק ב סימן קה

בענין סליחות כשיש אונס שלא יוכלו לומר באשמורת ובחצות...

הנה בדבר אמירת סליחות במקום שיראים ללכת בשעה מאוחרת בלילה אם רשאין לומר איזה שעות מקודם חצות. וכתר"ה רוצה לדון דכיון דהטעם שאומרים באשמורת הוא משום שאז הוא עת רצון כדאיתא במג"א ר"ס תקפ"א, א"כ הא בצבור ובביהכ"נ הוא עת רצון לעולם כדאיתא בברכות דף ח' וביבמות דף מ"ט. אבל לע"ד אף שלכאורה דבר נכון אמר כתר"ה, הרי חזינן שגם הצבור אמרו סליחות באשמורת, וגם הא בעשרה ימים מר"ה עד אחר יוה"כ הוא עת רצון אף ליחיד כמפורש ביבמות שם /דף מ"ט/ ומ"מ אף בעשי"ת אומרים סליחות באשמורת... הרי חזינן שלענין מנהג דסליחות לא סגי בעת רצון דצבור וביהכ"נ ועת רצון דעשי"ת אלא צריך גם עת רצון מצד הזמן של הלילה שהוא מחצות ולהלן. וגם צריך עת רצון דביהכ"נ כמפורש ברמב"ם וגם עת רצון דצבור שסתם ביהכ"נ הוא בצבור וגם הא מתירין לאבל לילך לביהכ"נ בער"ה שמרבים בסליחות ואם לא היה צריך צבור לא היו מתירין לאבל. וגם בלא זה הא צבור צריך בשביל אמירת י"ג מדות. עכ"פ חזינן שהקפידא לומר דוקא באשמורת וה"ה מחצות ולא קודם חצות אף שהוא בצבור ובביהכ"נ.

...

אך אם הוא באופן שא"א מחצות ולהלן ויתבטלו אותו הצבור מסליחות יש להתיר בגדר הוראת שעה גם מתחלה, כי בדברים אלו אין מקור מגמ' אלא הם מדברי רבותינו האחרונים ע"פ ספרי הקבלה שמסתבר שאין בזה ענין איסור אלא שאין מועילין בכח י"ג מדות שיש הבטחה שלא יחזרו ריקם אלא כסתם תפלה, ולכן כדי שלא יתבטלו מלומר סליחות שלא יהיה להצבור שום התעוררות לתשובה טוב יותר לומר אף מתחלה הוראת שעה...

ומש"כ בשע"ת סימן תקפ"א דבמוצאי שבת אסור לומר וידוי וסליחות עד אחר חצות בשם מהר"מ זכותא משום קדושת שבת, ועיין בסדור הריעב"ץ דבמו"ש לא היה מניח האר"י להתאבל על ירושלים וכוונתו צריך לומר שהוא רק עד חצות דהא מתחילין לומר סליחות במו"ש. אך אולי כוונת האר"י הוא על כל הלילה ורק על אמירת תקון חצות לא היה מניח שהוא מיוחד רק על החורבן ולא על סליחות שהוא לסליחת עונות ובקשת הצרכים ג"כ אף שמזכירין גם להתפלל על ירושלים. אבל עד חצות הא גם סליחות אין לומר, ג"כ כיון שאינו איסור מדינא דאחר השבת שוב הוא בדין חול מדינא יש להתיר בשעה"ד כזה שא"א אח"כ ויתבטלו מלומר סליחות ולא יהיה התעוררות לתשובה. אבל צריך לפרסם ולהודיע שהוא רק הוראת שעה מפני הדחק רק בשנה זו ולשנה הבאה יאמרו סליחות בזמן.

... אבל מצד המנהג שאנו רואין זה הרבה שנים עוד מדורות הקודמים שהיו מקומות שאמרו בחצות והוא משום שע"פ הקבלה שהביא המג"א הוי חצות עת רצון טובא והוכיח כן גם מגמ' דילן עיין בדבריו בסימן א' סק"ד ובמחצה"ש וכן ודאי הוא לדידהו גם גמ' דיבמות ולא ידחקו כתירוצי מחצה"ש ולכן סוברין ששוה לעת רצון דאשמורת לכן מסתבר שגם להרמב"ם כן כדכתבתי לעיל. ידידו מוקירו ומברכו בכוח"ט בסשצ"ג, משה פיינשטיין.

הרב שלמה וילק

סליחות לפני חצות

כמה מתלמידי הישיבה ורבניה עמדו לעומתי כאשר ביקשתי לקיים סליחות לפני חצות הלילה. הנה תגובתי, לאליטיסטים, לרומנטיקנים ולפוסקים.

...

ולבסוף, לעצם העניין. אני מאמין כי המצוות נועדו בעיקר למען היהודי ומטרתן היא דבקות בקב"ה ומתן כלים לחיים שיש בהם טוב. איני עסוק בשאלה אם הסמבטיון עוצר בשבת או האם דיני כשרות נוגעים גם לחמורים של צדיקים. איני מאמין שמצוות ציצית יוצרת בעולם ממשות, אלא היא דימוי כדי לראותו ולזכור, ובכל לב אני מאמין שמי שבודק מזוזה כשקורה לו משהו רע, הוא עובד אלילים, ואלהי הוודו שלו אינו אלוהי ישראל. אני מוכן בוודאי לקבל ששדים מסתובבים ושולטים בשעות הלילה כל עוד מדובר במחשבות זרות או באנשים רעים, אולם מי שסובר שבאמת יש איזה רוח רעה ממשית המפריעה לבקשות הרחמים שלי, אין חלקי עימו. ברגע שהופכים רעיונות קבליים להלכות, הרי זו הגשמה אלילית, ממנה צריך להישמר. סבי, הרה"ג אברהם דרשן, שהיה רבה של איספהן שבאירן, תלמיד חכם ואיש קבלה חשוב, אמר לי בילדותי שבאירן היו שדים רבים ומזיקים גדולים, אולם בארץ ישראל אין להם דריסת רגל. מעולם לא הייתי באירן לצערי, והמזיקים היחידים שאני מכיר שם הם האייתולות, אולם בארץ ישראל אני מעדיף להאמין 'כי מי גוי גדול אשר לו אלוהים קרבים אליו כה' אלוהינו בכל קראנו אליו', ואין לו שעות קבלה.

**הלכה וקבלה – מקורות נוספים**

לעיון נרחב:

כ"ץ, הלכה וקבלה: (הדרישה הקבלית מעניקה לפרטי מצווה בצביונה המקובל בעדה, משמעות מטאפיסית, כאילו כך היתה מקובלת מפי הגבורה.- עמ' 15)

תא שמע, הנגלה שבנסתר.

חלמיש, הקבלה בתפילה בהלכה ובמנהג.

ועוד...

**דוגמא מוכרת - תפילין בחול המועד**

בית יוסף, או"ח, לא

ומאחר שבתלמודא דידן לא נתבאר דין זה בפירוש מי יערב לבו לגשת לעבור ב"קום עשה" על דברי רבי שמעון בן יוחאי המפליג כל כך באיסור הנחתן.

אדרת אליהו, חלק השו"ת, ט"ו

...מי הוא זה ואי זה הוא אשר יבא אחרי המלך התנא האלקי רשב"י ע"ה, והדג הגדול הרובץ בתוך יאורי הבינה והמדע רב המנונא סבא דתרוויהו פה אחת עונים ואומרים דאין הנחת תפילין בחוה"מ.... והם ידעו והבינו ברוח ה' אשר דבר בם מה שהיה ומה שיהיה בש"ס ירושלמי ובבלי... אם אמת היה הדבר הזה שמדינא דגמרא חייב בהם ומדשתיק מיניה שמע מיניה דראה דעת מחברי הש"ס ירושלמי ובבלי וידע שלא עלה במחשבתם לעולם לפסוק הלכה זו של חיוב הנחת תפילין, והמסביר סברות בש"ס הפך דעתו ז"ל... טועה בשיקול הדעת ולאו אדעתיה.

שו"ת מהרש"ל, סימן צ"ח

ודע אהובי שכל רבותי ואבותי הקדושים ששמשו גאוני עולם ראיתי מהם שלא נהגו כך, אלא כדברי התלמוד והפוסקים. ואם היה רשב"י עומד לפנינו וצוח לשנות המנהג שנהגו הקדמונים לא אשגחינן ביה כי ברוב דבריו אין הלכה כמותו וכאשר כתב הקאר"ו, וראייה לזה שהוא כתב סודות גדולות ואזהרות נפלאות שאין לברך שתי ברכות על תפילין של ראש ושל יד ואנו לא אשגחינן ביה, ומברכין שתים גם הוא כתב "המניח תפילין בחול המועד חייב מיתה" ואנחנו מניחים ומברכין עליהן.

**הנותן ליעף כח**

טור, או"ח, מו

עוד ברכה אחת יש בסדורי אשכנז בא"י אמ"ה הנותן ליעף כח ונתקנה על שאדם מפקיד נשמתו בערב ביד הקדוש ברוך הוא עייפה מעבודה קשה כל היום ומחזירה לו בבוקר שקטה ושלוה ועל פי המדרש "חדשים לבקרים רבה אמונתך" בשר ודם מפקיד פקדון ביד חבירו ומחזירו לו בלוי ומקולקל אבל אדם מפקיד בכל ערב נשמתו ביד הקדוש ברוך הוא והיא עייפה ומחזירה לו חדשה ורגיעה.

האגור, הלכות ברכות, פז

ואני המחבר קבלתי מרבותי שאין להוסיף עוד על אילו ברכות שנתקנו רק כמו שנזכרים בגמרא ועליהן אין להוסיף ומהן אין לגרוע. ואפילו על הברכה מ"הנותן ליעף כח" ראיתי מקטרגים מאחר שאינה נזכרת בגמרא. ובסדר ברכות של בעל סמ"ק אינה נזכרת ברכת ליעף כח, וכן ברוקח בסדר של ברכות. מכל מקום המנהג מצרפת ואשכנז לאומרה, אכן ראיתי בסדורי טלייני וקטאלנ"י וספרדים הרבה ברכות שלא הוזכרו לא בגמרא ולא בפוסקים ואין להם ראיה ומנין.

שו"ע, או"ח, מו, ו

יש נוהגין לברך: הנותן ליעף כח, ואין דבריהם נראין.

ברכי יוסף (חיד"א), שם, ס"ק יא

עתה נתפשט המנהג בגלילותנו לברך זאת הברכה, עפ"י כתבי רבינו האר"י זצ"ל. כי אף דקבלנו הוראות מרן, קים לן דאלמלא מרן אף הוא ראה דעת קדוש האר"י זצ"ל, גם הוא יורה לברכה. ומה גם שכתב הרב "כנסת הגדולה", דאיכא מאן דשמע דהדר ביה מרן בסוף ימיו. וכן ראוי לנהוג.

שו"ת טוב עין, ז (חיד"א)

ומרן ושאר הרבנים לא ידעו אחד ממאה מגדולתו. והן בעון נח נפשיה דרב האר"י ז"ל בימי מרן. ויתכן שאח"כ ידע מרן מתלמידי האר"י ז"ל שכך היה אומר וחזר בו. והיינו כמו שכתבתי שאלו בעלי נסחא האחרת ידעו דברי רבינו האר"י ז"ל היו חוזרים בהם.

חתם סופר, או"ח, א, נא

ידע נא פאר רום מכ"ת שלא ילעג עוד על מנהגי ישראל שנעלם טעמם ממנו כי ממקור מים חיים הם נובעים, ורגיל אני לומר כל המפקפק על נימוסי' ומנהגנו צריך בדיקה אחריו כי מי שתורתו אומנתו ויראת ה' חתולתו ובילדי נכרים לא יספיק לא יתן לחטוא את בשרו, ויפה כ' פר"מ על שכנגדו שהביא מכתבי האר"י וכ' עליו פר"מ עם נעלמים לא אבוא יפה דיבר, וכן אני אומר כל המערב דברי קבלה עם ההלכות הפסוקות חייב משום זורע כלאים פן תוקדש המלאה הזרע אשר תזרע, ולעומת זה המערב ספרי הגיון עם דברי תורה עובר על חורש שור וחמור יחדיו ואם הוא מנהיג ישראל מנהיג בכלאים.

**היחס לכתבי האר"י**

שו"ת מכתם לדוד חלק יורה דעה סימן מ

...בהיות דכלל אמיתי בידינו שהסכימו בו כל גדולי האחרו' ז"ל דכל מלתא דספק' דדינא היא שאין לה הכרע מן הגמ' או מגדולי הפוסקים הראשונים אלא אתמר הכי ואתמר הכי הקבלה תכריע וכאשר הור' גבר הגאון מוהרדב"ז גופיה בכל כה"ג. אמור מעתה מאחר שזכינו כי רוח אפינו משיח ה' הוא הקדוש מרן האר"י זצוק"ל הסכים כך לפום מאי דהסהיד עליה מאן דמהימן בק' עדים הרב הגדול מוהרמ"ע וכנדפס ג"כ בשמו בפשטי האר"י כמו שהביא הרב הנז' לעיל ועם היות שבכתבי הקדש אשר בידי דהיינו בס' הגדול והקדוש עץ החיים למוהרח"ו נאמן ביתו זלה"ה לא נמצא רמז מזה בשער הפסוקים מ"מ אין ספק דקבלת מוהרמ"ע אמיתית וכ"ש שגם רבינו בחיי ז"ל נמי מב"ד של הרשב"א הוה ובימיהם היתה קבלת האמת נהדרת מפי גבורת הרמב"ן ז"ל ואפשר בהכי קבילו מניה. ומאי דסברינן מימר לעיל דמ"מ מה יזיק כו' לפי מ"ש מוהרמ"ע היזקו מצוי וקרוב משום קלקול הוראתה דאע"ג דמשום הפסד צורה מצד הדין ליכא בדרך הנז"ל מ"מ קלקול הוראה איכא לפי המבואר שם. ואין לתמוה אם לא נגלה רז זה למהרדב"ז דידוע שבזמנו לא היו מעיינות החכמה כ"כ פתוחות עד שנגה אורו של קה"ק האריא"ל זי"ע. הנה כי כן מעתה תעובר צורתה דחתיכתא אלא זעירתא תנינן לה בבחירתא מ"מ נלע"ד דלא עבדי' לה זעירא ממש כשאר אתוון זעירן מדלא אתמר זעירא בש"ס אלא בעובייה כאשר האותיות דבר השוה רק כמאן דקטעוה לתתא לרגלה וכדלעיל בדברי הרבנים ודהכי שבחו נמי רבנן סבי דמתיבתא ז"ל בראשון שלהם כדאשכחו לההוא ספרא דווקנא ובהכי שם זעירא עליה וכל דברי חכמים קיימין.

שו"ת אגרות משה אורח חיים חלק ד סימן ג

ברכות השחר לניעור בלילה עש"ק י"ט מר חשון תשי"ג. לכבוד ידידי הרה"ג ר' בנימין זאב צוקער שליט"א.

בשאלתך כיצד פסק המ"ב גבי ניעור בלילה לא יברך בבוקר ברכות אלקי נשמה, ברכות התורה וברכת המעביר שינה והא ענין זה הוא מחלוקת הפוסקים, וכתבו האחרונים בריש ה' תפילין שכל מקום שיש מחלוקת הקבלה תכריע, והאר"י ז"ל כתב שיש לברך.

הנה פשוט שהקבלה תכריע הוא ס' הזוהר והתקונים שהם דברי תנאים אבל כתבי האר"י ופע"ח אף שגדול מאד, הוא כאחד מכל הפוסקים שרשאין לחלוק עליו אף בדברי הקבלה ולא לנו יתמי דיתמי לומר מי גדול ממי לכן אין דבריו מכריעין יותר מכל רבותינו וא"כ כיון שאיכא פלוגתא הא ספק ברכות להקל ולכן טוב לשמוע אותן מאחר ולכוין לצאת ואף שלא יצא לדעת הלבוש אין בזה עצה אחרת. ידידו, משה פיינשטיין.

שו"ת שבט הלוי חלק א סימן ב

כבוד ידידי ורב חביבי הרב הגאון המפואר ומופלג מאד עוסק במלאכת הקודש כש"ת מו"ה יששכר דוב גאלדשטין שליט"א, מנהיג לעדתו בירושת"ו. אחדשה"ט ושלום תורתו.

יקרת מכתבו קבלתי ואשר שאל בלשון אחד בתשובת ח"ס או"ח סוס"י נ"א, שכתב וכן אני אומר כל המערב דברי קבלה עם ההלכות הפסוקים חייב משום זורע כלאים פן תוקדש המלאה אשר תזרע, ולעומת זה המערב ספרי הגיון עם ד"ת עובר על חורש בשור וחמור יחדיו וכו', וכב' כ' בשם תשובת מנחת אלעזר ח"ב סי' ע"ח, שהרעיש ע"ז דחס לי' להח"ס להיות כוונתו כפשוטו, והביא מדברי המג"א והב"י שמלאים דברי זוה"ק וכתבי האר"י ז"ל למנהג ולהלכה, אלא במחכ"ת פלטה קולמסו של הח"ס, ודבר רק דרך צחות משום סיפא דהרעיש על דברי הגיון ע"כ, ובצדק כ' כ"ת שאין דברי הח"ס מוכיחים כן, דכל גוף דבריו לא באו אלא להשיב לשכנגדו שהביא מדברי האריז"ל, ושאל דעתי העני' בזה. אני באמת איני כדאי וגם זמני מוגבל, ומ"מ אשיב בקצור הנלענ"ד בזה.

ואען ואומר שדברי הח"ס קלורין הם לעינים וכתובים ביסודות החכמה ובמחכ"ת הגה"צ המשיג דברי מרן פשוטים, דלא רק בתורת הנגלה והנסתר אסור לערבב, אלא גם בתורת הנסתר עצמו, וזל"ק של הגה"ק הרמ"ק בהקדמתו הנפלאה של ספה"ק פלח הרמון כאשר דבר שם בדרכים השונים בחכמה זו כתב תו"ד וכשם שאסור ונמנע לצרף ולערבב פשטי הקמחי עם הפרדס אלא טוב אשר נאחז בזה וגם מזה אל תנח ידינו האי כי אורחי' והאי כי אורחי' כך אסור ונמנע לצרף ולערבב חכמת האריז"ל לא מיני' ולא מקצתה עם ספר הזה וכל דכוותי' ועל דבר זה נכרת ברית ע"כ ע"ש עוד והטעם כ' כי הרמ"ק ז"ל דרש כל ימיו בעולם אחר והאר"י ז"ל דרש כל ימיו בעולם אחר גבוה ואסור לערבבם כשם שאסור לערבב הפשט עם הנסתר יעש"ה.

וע"כ נלענ"ד כלל גדול בזה, דודאי במקום שהקדמוני' ע"י ידיעתם גם בקדושת תורת אמת יהבו טעמא לתורת הנגלה או נתנו טעם עפ"י הקבלה למצוה ממצות התורה, או שע"י ידיעתם באורות הזוה"ק והקבלה הנהיגו איזה הנהגה טובה, בזה אנו מצווים ועומדים לשמוע דבריהם כי חכמי אמת הם, ומזה המין הוא שהבית יוסף באו"ח וכן המג"א מלאים על כל גדותיהם, ומזה המין הוא מש"כ הח"ס בעצמו בתשובתו יו"ד סו"ס רפ"ז בענין החקירה אם יש באילני סרק משום הרכבת כלאים ונטה לאיסור עפ"י דברי הרמב"ן בתורת אמת דטעם כלאים משום דמערבב כחות של מעלה וזה שייך באילני סרק יע"ש כזה וכיו"ב גם שאנשי האמת קבעו דבריהם על ענין זה עצמו, ומזה כל הפוסקים מלאים, אבל מי שלקח איזה הקדמה מכתבי האריז"ל אשר שגבה מאתנו באיזה עולם היא נשנית ובאיזה מצב מהעולמות, ומפרש בזה הלכה פסוקה או מצוה ממצות התורה אשר לו היינו יודעים פנימיות המצוה או ההלכה, הי' פנימיותה באור אחר ומעולם אחר לגמרי, אלא שאנו כעוורים הממששים באפלה, א"כ מערב הוא כחות עליונים, שהוא טעם הכלאים כמש"כ רבינו הרמב"ן וח"ס הנ"ל, והרי הוא זורע כלאים ממש, ודברי מרן ז"ל נאמרו בזה בדיוק עצום אין בהם נפתל ועקש, ודייק וגריס הח"ס לכתוב כעין זריעת כלאי הכרם שהוא תערובת היתר בהיתר טהור בטהור, משא"כ המערב דברי הגיון והשכלה בתוה"ק, הלא הוא כמערב טמא בטהור, שור וחמור יחדיו כלשונו הק'. אעפ"י שרחוק אני מלהיות בקי בענינים הנ"ל, מ"מ הדברים מצד עצמם מוכיחים והם ברורים.

והרני דוש"ת ומברכו להיות חפץ ה' מצליח בידו כאות נפשו היקרה ונפש ידידכם מצפה לחסדי ה'.